als_Latn dik_Latn tur_Latn
Presidentja e Kosovës, Atifete Jahjaga, ka theksuar se shefja e shtetit po kërkon nga liderët e partive politike, që të gjejnë gjuhë të përbashkët, në mënyrë që t’i konstituojnë sa me shpejt institucionet e shtetërore. Duke folur për mediat vendase këshilltari i presidentes, Arbër Vllahiu ka thënë se Jahjaga, gjithnjë ka theksuar se zgjidhja kërkohet brenda Kuvendit të Kosovës, ashtu siç e parashikon edhe vendimi i Gjykatës Kushtetuese dhe vetë kuadri kushtetues. “Duke kërkuar ruajtjen e rendit kushtetues, ruajtjen e mirëqenies së qytetarëve të vendit dhe gjithashtu duke konsideruar se përgjegjësia institucionale ndaj obligimeve ndërkombëtare është jetike për vendin, Jahjaga ka kërkuar nga liderët e partive politike që të gjejnë gjuhën e përbashkët, përmes dialogut, si kulturë elementare në demokraci dhe ta nxjerrin vendin nga kjo situatë e krijuar”, ka deklaruar Vllahiu. Sipas tij, ndërtimi i shpejtë i institucioneve të qëndrueshme është në interes të vendit dhe “gjithsesi se përfshirja në institucione nënkupton respektimin e Kushtetutës së Kosovës, rrjedhimisht përfshirjen etnike”. Kosova po hyn në muajin e gjashtë të krizës institucionale, e cila ka ardhur si rezultat i mungesës së kompromisit në mes partive politike.
als_Latn